text: [{"text_idx": "#000000", "text": "Syndaflo\u0301\u00f0in og ba\u0301belstorni\u00f0 nu\u0301 a\u0301 d\u00f8gum"}, {"text_idx": "#000001", "text": "Ru\u00f0ulleiki ho\u0301ttir heimin i\u0301 dag. Rumbul, o\u0301fri\u00f0ur og \u00f8rkymlan hava tiki\u00f0 r\u00e6\u00f0i\u00f0. Hin o\u0301ndi berjist a\u0301 \u00f8llum hermo\u0301tum. Vit eru vitni til eina dapra heimsmynd. Eg hugsi ikki bert um farso\u0301ttir og kri\u0301ggj, men eisini um, hvussu vit menniskju eru farin at skipa okkum i\u0301 dag. Si\u00f0bundna familjumynstri\u00f0 fer i\u0301 upploysing. Hetta skapar no\u0301gv stri\u0301\u00f0 og no\u0301gva \u00f8rkymlan. Spurningur ver\u00f0ur settur vi\u00f0 kyni\u00f0, k\u00e6rleika, hju\u0301naband, og hvat eitt menniskja er. Ru\u00f0ulleiki r\u00e6\u00f0ur, ti\u0301 hvussu skal komandi \u00e6ttarli\u00f0 fo\u0301ta s\u00e6r?"}, {"text_idx": "#000002", "text": "Hetta kemur ikki fra\u0301 Gudi. Gud er Gud skils og ikki o\u0301skils. \u00c6tlan Hansara er, at vit skulu liva eitt skipa\u00f0 li\u0301v, eitt einfalt li\u0301v i\u0301 gudso\u0301tta. Men vit eru i\u0301 fer\u00f0 vi\u00f0 at flyta okkum burtur fra\u0301 hesari grundleggjandi skipan."}, {"text_idx": "#000003", "text": "I\u0301 upphavi skapti Gud himmal og j\u00f8r\u00f0. Vi\u00f0 Si\u0301num Or\u00f0i skapti Hann alheimin. Stj\u00f8rnuho\u0301par i\u0301 o\u0301teljandi tali sveima i\u0301 ru\u0301mdini rundan um okkum. \u00d8llum hesum r\u00e6\u00f0ur Hann yvir og hevur skipa\u00f0 alt. Undir skapanini kann ivaleyst okkurt hava to\u0301kst fa\u0301kunnugu mannavi\u0301sindini sum okkurt slag av ru\u00f0ulleika, men so er ikki. Alvaldi Gud hev\u00f0i og hevur fullkomi\u00f0 tamarhald a\u0301 st\u00f8\u00f0uni. Hann skapti alt vakurt a\u0301 ti\u0301\u00f0 Si\u0301ni, og so setti Hann menniskja\u00f0 sum kru\u0301nuna a\u0301 skapanarverki\u00f0 til at fylla j\u00f8r\u00f0ina og ra\u0301\u00f0a yvir ti\u0301 skapta."}, {"text_idx": "#000004", "text": "Hann gav bo\u00f0 um, hvussu vit skuldu skipa okkum. Ma\u00f0ur og kvinna skuldu halda saman og fylla j\u00f8r\u00f0ina. Seinni lesa vit um i\u0301sraelsfo\u0301lk, hvussu tey skuldu skipa seg i\u0301 oy\u00f0im\u00f8rkini sum fo\u0301lk Guds. Hann gav lo\u0301g og landaskil. Tabernakli\u00f0 var\u00f0 sni\u00f0givi\u00f0 ni\u00f0ur i\u0301 minsta sma\u0301lut vi\u00f0 bo\u00f0um fra\u0301 Honum. Bo\u00f0 og lo\u0301gir vo\u0301r\u00f0u givin, ti\u0301 teimum t\u00f8rva\u00f0i ta\u00f0, um tey skuldu liva eitt li\u0301v i\u0301 gudso\u0301tta og i\u0301 sa\u0301tt og semja vi\u00f0 hv\u00f8r annan."}, {"text_idx": "#000005", "text": "I\u0301 Gamla Testamenti lesa vit eisini um, hvussu syndin, sum er o\u0301ly\u0301dni mo\u0301ti Gudi, skapar ru\u00f0ulleika. Syndaflo\u0301\u00f0in og ba\u0301belstorni\u00f0 eru d\u00f8mi um ta\u00f0. Hesi d\u00f8mi kunnu l\u00e6ttliga dragast inn i\u0301 nu\u0301ti\u0301\u00f0ina. Ta\u00f0 fl\u00f8\u00f0ir rundan um okkum. Onkunti\u0301\u00f0 tykjast h\u00f8gu aldurnar uttan u\u0301r heimi at drukna okkum. Upply\u0301singarsamfelagi\u00f0 hevur eisini si\u0301nar dapru si\u0301\u00f0ur. Ba\u0301belstorni\u00f0 i\u0301 dag f\u00e6r okkum eisini at tosa ymisk ma\u0301l. Ymiskleikin ver\u00f0ur hei\u00f0ra\u00f0ur. Vit skulu helst vera so ymisk, at sto\u0301r fl\u00f8kja kemur i\u0301. Vit skilja ikki hv\u00f8r annan, ti\u0301 vit tosa ymisk \u201ema\u0301l\u201c."}, {"text_idx": "#000006", "text": "Okkum t\u00f8rvar at ste\u00f0ga a\u0301 og koma aftur til sannleikan um menniskja\u00f0. Ta\u0301 i\u00f0 alt kemur til alt, eru vit \u00f8ll li\u0301ka. Hetta er okkara u\u0301tgangsst\u00f8\u00f0i. Vit eru skapt sum kru\u0301nan a\u0301 skapanarverkinum, sum ma\u00f0ur og kvinna, at fylla j\u00f8r\u00f0ina i\u0301 samfelagi vi\u00f0 Hann. Lati\u00f0 okkum ikki ver\u00f0a tikin av fo\u0301tum av ti\u0301\u00f0arandanum. Lati\u00f0 okkum heldur megna at liva i\u0301 Honum og standa f\u00f8st. Bi\u0301blian a\u0301leggur okkum at d\u00f8ma um andarnar. Ta\u0301 i\u00f0 vit liva i\u0301 Or\u00f0inum, og ta\u00f0 er livandi i\u0301 okkum, ver\u00f0a vit f\u00f8r fyri at d\u00f8ma um ra\u0301k og andar, sum floyma yvir okkum."}, {"text_idx": "#000008", "text": "S\u00f8ren Kierkegaard seg\u00f0i: \u201eLivet ma\u030a leves forl\u00e6ns, men forsta\u030as bagl\u00e6ns.\u201c No\u0301gv gullkorn eru komin fra\u0301 hesum gudso\u0301ttandi manni, sum einans gj\u00f8rdist 42 a\u0301ra gamal. Hann skilti li\u0301vi\u00f0 i\u0301 tru\u0301gv. Vit sti\u0301ga i\u0301 tru\u0301gv og si\u0301ggja ikki ta fullkomnu myndina, fyrrenn hon er li\u00f0ugt ma\u0301la\u00f0. Sannleikin um menniskja\u00f0 er, at ta\u0301 i\u00f0 Jesus finnur ta\u00f0, er ta\u00f0 eitt broti\u00f0 i\u0301lat. Ta\u00f0 er ikki, fyrrenn vit geva okkum i\u0301 Hansara hendur, at Hann ger okkum heil, og vit fa\u0301a fri\u00f0."}, {"text_idx": "#000009", "text": "Hvussu er vi\u00f0 okkara syndaflo\u0301\u00f0 og ba\u0301belstorni i\u0301 dag? Hvussu skulu vit liva i\u0301 hesum ru\u00f0ulleika? Hvat vil Gud vi\u00f0 \u00f8llum hesum? Hevur Hann gloymt okkum og lati\u00f0 okkum menniskju yvir til tilvildina? Nei. Ta\u00f0 hevur Hann ikki."}, {"text_idx": "#000010", "text": "Onganti\u0301\u00f0 fyrr hevur menniskja\u00f0 so no\u0301gv bru\u0301k fyri einum Frelsara \u2013 hetta var kanska ein l\u00f8gin setningur, ti\u0301 menniskja\u00f0 hevur alti\u0301\u00f0 og gj\u00f8gnum allar ti\u0301\u00f0ir t\u00f8rva frelsu. Men i\u0301 dag tykist ikki, sum menniskju eru grei\u00f0 yvir syndina i\u0301 li\u0301vinum, ti\u0301 syndin ver\u00f0ur r\u00e6ttvi\u0301sgj\u00f8rd (T.d. um ella ta\u0301 i\u00f0 hju\u0301naband millum tvey av sama kyni ver\u00f0ur signa\u00f0 i\u0301 kirkjum ella samkomum). Ti\u0301 kann ta\u00f0 tykjast, sum menniskja\u00f0 er o\u0301endaliga langt fra\u0301 Gudi."}, {"text_idx": "#000011", "text": "I\u0301 \u00f8llum hesum ru\u00f0ulleikanum bi\u00f0ur Hann okkum hava eyguni vend a\u0301 Seg, \u201eupphavsmann og fullkomara tru\u0301arinnar\u201c Hebr. 12.2. Hann er fullkomin, og i\u0301 Honum liggur okkara fullkomileiki og fri\u00f0ur."}, {"text_idx": "#000012", "text": "Eins og Hann ger alt ny\u0301tt i\u0301 okkum gj\u00f8gnum r\u00e6ttvi\u0301sgering, heilaggering og til endans dy\u0301rdargering, solei\u00f0is fer Hann eisini at gera alt ny\u0301tt a\u0301 hesi j\u00f8r\u00f0. Myndin i\u0301 l\u00f8tuni er sum mi\u0301n ha\u0301lvma\u0301la\u00f0i ma\u0301lningur: Hon er ru\u00f0ulleiki; men einafer\u00f0 fer Hann at r\u00e6tta upp a\u0301 hendan ru\u00f0ulleika og gera alt fullkomi\u00f0. Hesa vo\u0301n eiga vit."}, {"text_idx": "#000017", "text": "Ny\u0301ggjastu u\u0301r Lurta og hygg"}]